**Likumprojekta „Grozījumi Bāriņtiesu likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  |
|  1. |  **Pamatojums** |  Tieslietu ministrijas darbības stratēģijas 2007.-2009.gadam (apstiprināta ar Ministru kabineta 2007.gada 7.novembra rīkojumu Nr. 696) 1.3.4.1.apakšpunkts.Ministru kabineta 2009. gada 19. novembra rīkojums Nr. 797 „Par Koncepciju par Civillikuma Mantojuma tiesību daļas modernizāciju”.Valdības rīcības plāna Deklarācijas par Valda Dombrovska vadītā Ministru kabineta iecerēto darbību īstenošanai (apstiprināts ar Ministru kabineta 2012.gada 16.februāra rīkojumu Nr.84) 119.2.apakšpunkts. |
|  2. |  **Pašreizējā situācija un problēmas** | Saeima 2012.gada 21.jūnijā otrajā lasījumā ir pieņēmusi likumprojektu „Grozījumi Civillikumā” (reģ. Nr. 53/Lp11), kura mērķis ir novērst Civillikuma normu piemērotāju, tajā skaitā tiesu, praksē konstatētās nepilnības ģimenes tiesību regulējumā.Likumprojekta „Grozījumi Bāriņtiesu likumā” 8.pants novērš pretrunas ar Saeimā 2012.gada 21.jūnijā otrajā lasījumā pieņemto likumprojektu „Grozījumi Civillikumā” (reģ. Nr. 53/Lp11), kas paredz grozīt Civillikuma 169.pantu, nosakot, kādos gadījumos adoptējamā dzīvesvietas bāriņtiesai ir tiesības lemt par piekrišanu bērna adopcijai. Savukārt Bāriņtiesu likuma 34.pants neparedz bāriņtiesai šādas tiesības, līdz ar to nepieciešams novērst pretrunu starp minēto likumu regulējumu adopcijas jautājumos. Turklāt Bāriņtiesu likums arī nenosaka, kādas darbības būtu bāriņtiesai jāveic pirms lēmuma par piekrišanu bērna adopcijai un brāļu un māsu, pusbrāļu un pusmāsu šķiršanu pieņemšanas.Saskaņā ar Bāriņtiesu likuma 16.panta 5.punktu bāriņtiesai ir paredzētas tiesības iesniegt tiesā prasības pieteikumus un pieteikumus bērna interesēs. Šāda tiesību norma pēc bāriņtiesu un tiesnešu sniegtās informācijas ir veicinājusi nevienveidīgas tiesu prakses veidošanos, izskatot tiesās paternitātes pieņēmuma apstrīdēšanas lietas, jo daļa tiesu pieņem izskatīšanai bāriņtiesu prasības pieteikumus bērna interesēs par paternitātes pieņēmuma apstrīdēšanu, pamatojoties uz Bāriņtiesu likuma 16.panta 5.punktu, bet daļa tiesu šādus prasības pieteikumus nepieņem, pamatojoties uz to, ka bāriņtiesai šādas prasījuma tiesības nav un ka šādas tiesības ir tikai Civillikuma 149.pantā minētajām personām (bērna mātei, bērna mātes vīram, bērnam pēc pilngadības sasniegšanas vai bērna mātes vīra vecākiem pēc bērna mātes vīra nāves, ja viņš līdz nāves brīdim nav zinājis par bērna dzimšanu). Līdz ar to ar likumprojektu būtu jānovērš šādas nevienveidīgas tiesu prakses veidošanās.Saeimā 2012.gada 21.jūnijā otrajā lasījumā pieņemtais likumprojekts „Grozījumi Civillikumā” (reģ. Nr. 53/Lp11), cita starpā, paredz precizēt ģimenes tiesībās lietoto terminoloģiju, t.i., terminu „aprūpes tiesību atņemšana” aizstāt ar terminu „aizgādības tiesību pārtraukšana”. Tāpat minētais projekts paredz terminu „saskarsmes tiesība” attiecināt vienīgi uz bērna tiesībām uzturēt personiskas attiecības un tiešus kontaktus ar jebkuru no vecākiem atbilstoši Civillikuma 181.panta pirmajā daļā noteiktajam. Tā kā termini „aprūpes tiesību atņemšana” un „saskarsmes tiesība” lietoti arī Bāriņtiesu likumā, nepieciešams savstarpēji saskaņot abos likumprojektos lietoto terminoloģiju.Papildus minētajam likumprojekts „Grozījumi Civillikumā”( reģ. Nr. 53/Lp11) precizē bērna aizgādības tiesību pārtraukšanas un atņemšanas pamatus, līdz ar to attiecīgi būtu precizējams Bāriņtiesu likuma 22.pants.Ņemot vērā to, ka pašlaik lēmumu par aizgādnības nodibināšanu pieņem tiesa (termiņi svārstās no 10 dienām līdz pat 2 mēnešiem), tad bāriņtiesa ieceļ aizgādni mantojumam (personai jāgriežas bāriņtiesā, jo tas nenotiek automātiski), bet zvērinātie notāri ved mantojuma lietas.Turklāt praksē ir konstatēti atsevišķi gadījumi, kad pēc pieteikuma par aizgādnības nodibināšanu vispārējās jurisdikcijas tiesā izskatīšanas, persona nevēršas bāriņtiesā ar lūgumu par aizgādņa iecelšanu, jo uzskata, ka pietiek ar vispārējās jurisdikcijas tiesas lēmumu par aizgādnības nodibināšanu.Vienlaikus ar šo likumprojektu virzāmais likumprojekts „Grozījumi Civillikumā” (VSS-346) paredz nodot jautājuma par aizgādnības nodibināšanu pār mantojumu izlemšanu zvērinātiem notāriem. Ar šo paredzēts, ka tiks paātrināta jautājuma par aizgādnības nodibināšanu pār mantojumu procedūra, kā arī tiks atslogotas tiesas no jautājumu izlemšanas gadījumos, kad nebūtu nepieciešama tiesas iesaistīšana mantojuma lietas procesā, t.i., tiks ekonomēta vispārējās jurisdikcijas tiesas resursu izlietošana – ieguvums atslogot tiesas no formālas (administratīvas) darbības veikšanas. Mantojuma aizgādnības būtība ir radīt efektīvu mehānismu, kas nodrošinātu pilnvērtīgu mantojuma darbību līdz brīdim, kamēr to pārņem mantinieki. Diemžēl patreizējais mantojuma aizgādnības nodibināšanas regulējums ar tiesas līdzdalību ir laikietilpīgs un sarežģīts, kas nenodrošina mantojuma aizgādnības nodibināšanas primāro funkciju – operatīvu rīcību. Vienlaikus likumprojekts „Grozījumi Civillikumā” paredz atteikšanos no liecinieku klātbūtnes pie testamenta sastādīšanas. Attiecībā uz tiem, kas nespēj vai neprot parakstīties, regulējums ir Notariāta likuma 72.pantā, kas noteic, ka personas, kas neprot vai nespēj parakstīties, uzdod to savā vietā izdarīt citai personai, ko ar savu parakstu apliecina šī persona un zvērināts notārs. Šajā gadījumā ir vajadzīgi Civillikuma 1494. pantā norādītie liecinieki. Turklāt arī Bāriņtiesu likuma 74.pants noteic, ka, ja persona neprot vai nevar rakstīt, divu liecinieku klātbūtnē parakstās cita persona, kurai šī persona to uztic, un par to izdara atzīmi apliecinājuma uzrakstā. Savukārt attiecībā uz tām personām, kuru identitāti nevar noskaidrot, spēkā ir Notariāta likuma 76.pants, kas noteic, ka, ja zvērināts notārs nepazīst personu, kurai jātaisa akts vai apliecinājums vai kura jāidentificē citā sakarā, viņš noskaidro šīs personas identitāti pēc pases vai personas apliecības. Ja minētā persona nevar šādu dokumentu uzrādīt, zvērināts notārs noskaidro tās identitāti pēc citiem ticamiem dokumentiem, ja nepieciešams, papildinot trūkstošās ziņas pēc divu liecinieku liecībām. Aktā vai apliecinājumā jānorāda, kādā veidā ir noskaidrota personas identitāte. Turklāt Bāriņtiesu likuma 62.panta otrā daļa paredz, kā rīkoties bāriņtiesai, kad identificējama persona, t.i., noteikts, ja bāriņtiesai persona nav pazīstama, tās identitāti noskaidro pēc pases, apliecinājumā norādot, kādā veidā noskaidrota personas identitāte. |
| 3. |  **Saistītie politikas ietekmes novērtējumi un pētījumi** | I.Šermukšņa, P.Bulava, J.Solovjakova, E. Virko veiktais pētījums „Identificētie problēmu jautājumi Latvijas Republikas mantojuma tiesību regulējumā”. Ar pētījumu un tajā izdarītajiem secinājumiem iespējams iepazīties Tieslietu ministrijas mājas lapā: <http://www.tm.gov.lv/lv/ministrija/imateriali/petijumi.html> |
|  4. |  **Tiesiskā regulējuma mērķis un būtība** |  Likumprojekta mērķis ir novērst Bāriņtiesu likuma normu neatbilstību Saeimā 2012.gada 21.jūnijā otrajā lasījumā pieņemtajam likumprojektam „Grozījumi Civillikumā” (reģ. Nr. 53/Lp11), kā arī novērst Bāriņtiesu likuma piemērotāju, tajā skaitā, tiesu praksē konstatētās nepilnības regulējumā.Likumprojekts minētā mērķa sasniegšanai paredz izdarīt šādus grozījumus Bāriņtiesu likumā:1. noteikt, ka bāriņtiesai nav tiesības bērna interesēs apstrīdēt paternitātes pieņēmumu;
2. izslēgt vai aizstāt ar atbilstošākiem terminiem, kuru dažādā izpratne radīja neskaidrības vai pārpratumus tiesību normu piemērošanā, kā būtiskākos jāmin termina „aprūpes tiesību atņemšana” aizstāšana ar terminu „aizgādības tiesību pārtraukšana”, kā arī termina „saskarsmes tiesība” attiecināšana uz bērna tiesībām uzturēt personiskas attiecības un tiešus kontaktus ar jebkuru no vecākiem atbilstoši Civillikuma 181.panta pirmajā daļā noteiktajam;
3. precizēt gadījumus, kādos bāriņtiesai jālemj par bērna aizgādības tiesību pārtraukšanu un prasības iesniegšanu tiesā aizgādības tiesību atņemšanai;
4. noteikt, ka bāriņtiesa lemj par piekrišanu bērna adopcijai Civillikumā noteiktajos gadījumos, kā arī kādas darbības būtu bāriņtiesai jāveic pirms lēmuma par piekrišanu bērna adopcijai un brāļu un māsu, pusbrāļu un pusmāsu šķiršanu pieņemšanas;
5. noteikt, ka bāriņtiesa, kuras darbības teritorijā bija mantojuma atstājēja pēdējā deklarētā dzīvesvieta, bet, ja tā nav zināma, kuras darbības teritorijā atrodas mantojamā manta vai tās galvenā daļa, ieceļ aizgādni mantojumam, pamatojoties uz notāra taisītu notariālo aktu par aizgādnības nodibināšanu mantojumam;
6. izslēgt liecinieku piedalīšanos pie testamentu apliecināšanas.
 |
|  5. |  **Projekta izstrādē iesaistītās institūcijas** |  Likumprojektu Civillikuma Ģimenes tiesību daļā izstrādāja ar tieslietu ministra 2009.gada 2.decembra rīkojumu Nr. 1-1/403 izveidotā darba grupa grozījumu izstrādei Civillikuma Ģimenes tiesību daļā, Civilprocesa likumā un citos tiesību aktos saistībā ar Civillikuma Ģimenes tiesību daļas modernizāciju un tiesas nolēmumu piespiedu izpildi, kas saistīti ar aizgādības un saskarsmes tiesību nodrošināšanu. Darba grupas sastāvā tika iekļauti pārstāvji no Tieslietu ministrijas, Labklājības ministrijas, Valsts bērnu tiesību aizsardzības inspekcijas, Rīgas domes Rīgas bāriņtiesas, Latvijas Zvērinātu advokātu padomes, Latvijas zvērinātu notāru padomes, Latvijas zvērinātu tiesu izpildītāju padomes, tiesneši un zvērināti advokāti. Likumprojektu Civillikuma Mantojuma tiesību daļā izstrādāja ar tieslietu ministra 2009. gada 23. decembra rīkojumu Nr. 1-1/435 izveidotā darba grupa normatīvo aktu projektu, kas saistīti ar Koncepcijas par Civillikuma Mantojuma tiesību daļas modernizācijas īstenošanu, izstrādei. Darba grupas sastāvā tika iekļauti pārstāvji no Tieslietu ministrijas, Finanšu ministrijas, Labklājības ministrijas, Rīgas bāriņtiesas, Latvijas Universitātes, Latvijas zvērinātu notāru padomes, Latvijas zvērinātu tiesu izpildītāju padomes, tiesneši, notāri un zvērināti advokāti.  |
|  6. |  **Iemesli, kādēļ netika nodrošināta sabiedrības līdzdalība** | Projekts šo jomu neskar. |
|  7. |  **Cita informācija** | Vienlaikus vēršam uzmanību uz to, ka 2011.gada 15.novembra Ministru kabineta sēdē apstiprinātais likumprojekts „Grozījumi Bāriņtiesu likumā” paredz grozījumus Bāriņtiesu likuma 16.panta 5.punktā un 40.pantā. |
| **II. Tiesību akta projekta ietekme uz sabiedrību** |
|  1. |  **Sabiedrības mērķgrupa** |   Likumprojektā ietvertais regulējums aptver visas bāriņtiesas, to skaits ir: 150.Vienlaikus likumprojektā ietvertais regulējums aptver visu sabiedrību kopumā (pēc Centrālās statistikas pārvaldes datiem Latvijā 2012.gada 1.maijā bija 2,046 miljoni iedzīvotāju).  |
|  2. |  **Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt** | Projekts šo jomu neskar. |
|  3. |  **Tiesiskā regulējuma finansiālā ietekme** | Projekts šo jomu neskar.  |
|  4. |  **Tiesiskā regulējuma nefinansiālā ietekme** | Likumprojektā ietvertais regulējums paredz tiesības bāriņtiesai lemt par piekrišanu bērna adopcijai Civillikumā noteiktajos gadījumos.Likumprojektā ietvertais regulējums uzliks šādus pienākumus vai aizliegumus:1) aizliegumu bāriņtiesai apstrīdēt paternitātes pieņēmumu; 2) pienākumu bāriņtiesai pirms lēmuma par piekrišanu bērna adopcijai pieņemšanas noskaidrot adoptējamā, otra vecāka, aizbildņa, nepilngadīgā vecāka un viņa likumiskā pārstāvja viedokli; 3) pienākumu bāriņtiesai pirms lēmuma par brāļu un māsu, pusbrāļu un pusmāsu šķiršanu pieņemšanas noskaidrot adoptējamā un brāļu un māsu, pusbrāļu un pusmāsu viedokli.  |
|  5. | **Administratīvās procedūras raksturojums** |  Projekts šo jomu neskar. |
|  6. | **Administratīvo izmaksu monetārs novērtējums** |  Projekts šo jomu neskar. |
|  7. | **Cita informācija** |  Nav. |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar.* |
| **IV. Tiesību akta projekta ietekme uz spēkā esošo tiesību normu sistēmu** |
|  1. |  **Nepieciešamie saistītie tiesību aktu projekti** | Likumprojekts „Grozījumi Bāriņtiesu likumā” ir izstrādāts un virzāms izskatīšanai vienotā likumprojektu paketē ar likumprojektu „Grozījumi Civillikumā”, likumprojektu „Grozījumi Notariāta likumā” un likumprojektu „Grozījumi likumā „Par atjaunotā Latvijas Republikas 1937.gada Civillikuma ievada, mantojuma tiesību un lietu tiesību daļas spēkā stāšanās laiku un kārtību””. Par likumprojektu izstrādi atbildīgā institūcija – Tieslietu ministrija.Bez tam vienlaikus ar minēto likumprojektu paketes spēkā stāšanos nepieciešams nodrošināt grozījumu izstrādi:1. Ministru kabineta 2006.gada 19.decembra noteikumos Nr. 1037 „Bāriņtiesas darbības noteikumi””, lai tos saskaņotu ar attiecīgajiem grozījumiem likumos – par atbildīgo par grozījumu izstrādi šajos noteikumos nosakot Tieslietu ministriju.2. Ministru kabineta 2005. gada 13. decembra noteikumos Nr. 934 „Noteikumi par budžetu izdevumu klasifikāciju atbilstoši funkcionālajām kategorijām” attiecībā uz terminoloģijas lietošanu jautājumā par neatraidāmajiem mantiniekiem – par atbildīgo par grozījumu izstrādi šajos noteikumos nosakot Tieslietu ministriju.3. Ministru kabineta 2008. gada 4. augusta noteikumos Nr.618 „Noteikumi par mantojuma reģistra un mantojuma lietu vešanu”, lai tos saskaņotu ar attiecīgajiem grozījumiem likumos – par atbildīgo par grozījumu izstrādi šajos noteikumos nosakot Tieslietu ministriju.4. Ministru kabineta 2008. gada 15.septembra noteikumos Nr.747 „Noteikumi par zvērinātu notāru atlīdzības taksēm un to noteikšanas kārtību”, lai noteiktu zvērināta notāra atlīdzības taksi par aizgādnības nodibināšanu mantojumam – par atbildīgo par grozījumu izstrādi šajos noteikumos nosakot Tieslietu ministriju.5. Ministru kabineta 2008.gada 6.maija noteikumu Nr.319 „Noteikumi par mantojuma apliecību paraugiem” 1.pielikumā, svītrojot norādi uz laulāto likumiskajām mantiskajām attiecībām – par atbildīgo par grozījumu izstrādi šajos noteikumos nosakot Tieslietu ministriju.Ministru kabineta noteikumu projekti tiks izstrādāti triju mēnešu laikā pēc augstāk minēto likumprojektu pieņemšanas Saeimā 2.lasījumā, lai tie varētu stāties spēkā vienlaicīgi ar attiecīgiem grozījumiem likumos. |
|  2. |  **Cita informācija** |  Nav. |
|   **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar.* |
| **VI. Sabiedrības līdzdalība un šīs līdzdalības rezultāti** |
|  1. |  **Sabiedrības informēšana par projekta izstrādes uzsākšanu** |  Latvijas zvērinātu notāru padome, Latvijas zvērinātu tiesu izpildītāju padome, kā arī Latvijas Universitātes lektori tika informēti par likumprojekta izstrādi un piedalījās darba grupās. |
|  2. |  **Sabiedrības līdzdalība projekta izstrādē** |  Likumprojekta Civillikuma Ģimenes tiesību daļas izstrādes darba grupas atsevišķās sēdēs, kurās tika izvērtēti jautājumi par bērna aizgādības un aprūpes tiesību tiesiskā regulējuma pilnveidošanu, piedalījās Latvijas Klīnisko psihologu asociācijas priekšsēdētāja Laura Pirsko, kas izrādīja pastiprinātu interesi par izstrādājamo likumprojektu un sniedza savus apsvērumus par likumprojektā ietvertā regulējuma iespējamām sekām attiecībā uz bērna psiholoģisko uzvedību un attīstību. Minētā asociācija ir viena no lielākajām psihologu nevalstiskajām organizācijām Latvijā un tajā apvienojušies 108 kvalificēti psihologi, kuriem vairums ir pieredze tieši bērnu psiholoģijas jautājumos. |
|  3. |  **Sabiedrības līdzdalības rezultāti** |  Latvijas Klīnisko psihologu asociācijas priekšsēdētāja Laura Pirsko atbalsta likumprojektā ietvertos grozījumus. |
|  4. |  **Saeimas un ekspertu līdzdalība** | Likumprojekta izstrādes darba grupas atsevišķās sēdēs tika kā eksperte pieaicināta 10. Saeimas deputāte Liene Liepiņa, kuras darba grupas sēdēs izteiktie viedokļi un priekšlikumi ņemti vērā, izstrādājot likumprojektu. |
|  5. |  **Cita informācija** |  Nav. |
| **VII. Tiesību akta projekta izpildes nodrošināšana un tās ietekme uz institūcijām** |
|  1. | **Projekta izpildē iesaistītās institūcijas** |  Likumprojekta izpildi atbilstoši ārējos normatīvajos aktos nostiprinātajai kompetencei nodrošinās bāriņtiesas.  |
|  2. | **Projekta izpildes ietekme uz pārvaldes funkcijām** |  Bāriņtiesu funkcijas un uzdevumi ar likumprojektu netiek paplašināti vai sašaurināti. Likumprojekts paredz tikai precizēt bāriņtiesu funkciju un uzdevumu bērnu personisko un mantisko interešu aizstāvēšanā izpildes kārtību. Vienlaikus paredzot, ka bāriņtiesa aizgādni pār mantojumu iecels saskaņā ar notāra taisītu notariālo aktu par aizgādnības nodibināšanu mantojumam. |
|  3. | **Projekta izpildes ietekme uz pārvaldes institucionālo struktūru. Jaunu institūciju izveide** |  Saistībā ar likumprojekta izpildi nav nepieciešams veidot jaunas institūcijas. |
|  4. | **Projekta izpildes ietekme uz pārvaldes institucionālo struktūru. Esošu institūciju likvidācija** |  Saistībā ar likumprojekta izpildi netiks likvidētas esošās institūcijas. |
|  5. | **Projekta izpildes ietekme uz pārvaldes institucionālo struktūru. Esošu institūciju reorganizācija** |  Saistībā ar likumprojekta izpildi nav plānota esošo institūciju reorganizācija vai apvienošana. |
|  6. | **Cita informācija** |  Nav. |

Tieslietu ministrs J. Bordāns

30.07.2012 11:25

2039

Rāgs

67036974, sandris.rags@tm.gov.lv

Paipala

67046107, olga.paipala@tm.gov.lv